Øst-Europa etter utbruddet av andre verdenskrig og fjerde deling av Polen 1939.

**Generalguvernementet** (tysk: **Generalgouvernement für die besetzten polnischen Gebiete**, *Generalguvernementet for de okkuperte polske områder*) var betegnelsen brukt om myndighetene i de områdene av Polen som var okkupert av Tyskland under andre verdenskrig, men ikke direkte innlemmet i det tyske riket. De okkuperte områdene vest for Generalguvernementet ble annektert til riket. Polsk Schlesien og det såkalte Reichsgau Wartheland ble annektert. Polsk territorium øst for Brest-Litovsk ble erobret av Sovjetunionen høsten 1939 i henhold til Molotov-Ribbentrop-avtalen.

Opprinnelse
-----------

Det tyske generalguvernementet i Polen (inklusiv Galicia som ble tilføyd etter invasjonen av Sovjetunionen i 1941)
Polen hadde blitt okkupert av den tyske hæren i september og oktober 1939.
To dekreter av Hitler (8. oktober og 12. oktober) sørget for delingen av de annekterte polske områder. Polen ble delt slik: 

* Reichsgau Wartheland (opprinnelig Reichsgau Posen), som inkluderte hele Poznań-voivodskap, det meste av Łódź voivodskap, fem distrikter i Pommern-voivodskap, og ett distrikt i Warszawa-voivodskap;
* de gjenværende områdene av Pommern-voivodskap, som ble inkorporert i Reichsgau Danzig-Westpreussen (opprinnelig Reichsgau Westpreussen);
* Ciechanów-distriktet (Regierungsbezirk Zichenau) som besto av de fem nordlige distriktene i Warszawa voivodskap (Płock, Płońsk, Sierpc, Ciechanów og Mława), som ble en del av Øst-Preussen;
* Katowice-distriktet (Regierungsbezirk Kattowitz) eller uoffisielt Ost-Øvre Schlesien (Østlige Øvre Schlesien); som inkluderte Sosnowiec, Będzin, Chrzanów, og Zawiercie distriktet og deler av Olkusz og Żywiec distriktene.

Disse territoriene var på 94 000 kvadratkilometer og hadde en befolkning på rundt 10 millioner.
26. oktober 1939 ble det gjenværende territorium satt under en administrasjon kalt Generalguvernementet (Generalgouvernement für die besetzten polnischen Gebiete), med hovedstad Kraków. Nazisten Hans Frank ble utnevnt til generalguvernør. Han flyttet inn på slottet Wawel i Kraków.
Generalguvernementet ble administrativt delt i fire provinser, disse var Warszawa, Lublin, Radom, og Kraków. Etter det tyske angrepet på Sovjetunionen sommeren 1941 ble også ukrainsk Galicia innlemmet i Generalguvernementet.

Holocaust
---------

Utdypende artikkel: Holocaust

Ghettoer og utryddelsesleirer i og ved Generalguvernementet.
Vesentlige deler av Holocaust ble gjennomført i Generalguvernementet. Under Franks styre ble mesteparten av Polens jødiske befolkning utryddet, i tillegg til store mengder polakker. Warszawagettoen var den største i Europa. I regi av Aksjon Reinhardt ble avliving (hovedsakelig av jøder) satt i system i disse leirene der nesten 100 % ble drept:

* Belzec: 434 500 drept, polske, østerrikske og tyske jøder, et ukjent antall andre
* Treblinka: omkring 800 000 drept, hovedsakelig polske, en del sigøynere og jøder fra mange forskjellige land, leiren ble nedlagt i 1943
* Majdanek omkring 78 000 drept, de fleste jøder

Drapsanleggene i Generalguvernementet ble i etablert under ledelse av Odilo Globocnik. Sobibór (200 000-250 000 drept) ble opprettet av Globocnik like øst for grensen i Reichskommissariat Ukraina.

> Makten og vissheten om å være i stand til å bruke vold uten noen motstand er den deiligste og mest fordervelige gift som kan innføres i en statsform.
> 
> 
> Hans Frank, guvernør i Generalguvernementet, til sin dagbok
> 
> 

I nærheten av Generalguvernementet ble 150 000-350 000 drept i leiren Chełmno (Kulmhof). Dette var en av de første utryddelsesleirene og var i drift fra 8. desember 1941 for å drepe jødene i Łódź og Wartheland, og der ble gassvogner tatt i bruk i stor skala.

Vest for Kraków (like utenfor Generalguvernementet i det annekterte Schlesien) lå den tyske tilintetgjørelsesleiren Auschwitz. Hit ble jøder tvangssendt fra hele Europa for å bli henrettet.

Undergang
---------

Utover i 1944 ble tyskerne fordrevet fra Polen av Den røde armé. Dette ble slutten på Generalguvernementet. I mai 1945 ble generalguvernør Frank arrestert av amerikanske styrker, og senere stilt for retten i Nürnberg hvor han ble dømt til døden.

Referanser
----------

1. ↑  «Herder-Institut: Lit-DB». *www.litdok.de*. Besøkt 12. februar 2019.
2. ↑  «Generalgouvernement (für die besetzten polnischen Gebiete)». *www.territorial.de*. Besøkt 12. februar 2019.
3. ↑  Christopher Browning: *The path to genocide*, Cambridge 1992
4. ↑
5. ↑  Gilbert, M. (2015). *Final Journey: The Fate of the Jews of Nazi Europe*. Rosetta Books.
6. ↑  Mazower, M. (2009). *Hitler's empire: how the Nazis ruled Europe.* Penguin.
7. ↑  Hastings 2012, s. 549
8. ↑  Reed-Purvis, J. (2003). From" Mercy Death" to Genocide'. *History Review,* 45, 5-8.

Kilder
------

* Hasting, Max, *Helvete brøt løs: Verden i krig 1939–1945*, Font forlag 2012 ISBN 978-82-8169-210-7

Se også
-------

* Militær administrasjonen i Polen

Eksterne lenker
---------------

* (en) General Government – kategori av bilder, video eller lyd på Commons Rediger på Wikidata

| * v
* d
* r
Den tyske administrasjonen av okkuperte områder 1939–1945 |
| --- |
| Understatlige enheter av det tredje riket | 
* Böhmen-Mähren
* Generalguvernementet
* Adriatisches Küstenland
* Alpenvorland

 |  |
| Militæradministrasjon | 
* Frankrike (1940/42–1944)
* Belgia og Nord-Frankrike (1940–1944)
* Serbia (1941–1944)
* Hellas (1941–1945)
* Polen (1939)

 |
| Reichskommissariat | 

|  |  |
| --- | --- |
| Grunnlagt | 
* Norwegen (1940–1945)
* Niederlande (1940–1945)
* Ostland (1941–1945)
* Ukraina (1941–1944)
* Belgien-Nordfrankreich (1944)

 |
| Planlagt | 
* Burgund
* Don-Wolga
* Moskowien
* Kaukasus
* Turkestan
* Ural

 |

 |


|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Nationalencyklopedin
 |

Portal: Andre verdenskrig